Bejaarde veg om lewe ná hy rower doodskiet: ‘My man het my lewe gered’Elsie en Louis Trichardt. Foto: Verskaf Louis Trichardt (76) is omstreeks 12:00 buite sy huis in Horison geskiet nadat twee mans probeer het om hom en sy vrou, Elsie (75), te beroof. Elsie het Donderdag aan Maroela Media gesê haar man het ná die voorval twee operasies ondergaan om ŉ gedeelte van sy dikderm te verwyder wat deur die koeël beskadig is en die wond weer skoon te maak. Trichardt is steeds onder verdowing in die trauma-waakeenheid van die Netcare Milpark-hospitaal en word deur ŉ asemhalingmasjien ondersteun. “Hy het voorheen al ŉ hartklepvervanging gehad en twee pasaangeërs is vir hom ingesit. So, dit is noodsaaklik dat sy hart nou ondersteun word,” het Elsie gesê. “Maar ons hou aan bid dat hy sal herstel. Die Here het hom al deur diep waters gelei. Ek glo Hy sal hom help om ook weer deur hierdie donker tyd te kom.” Louis Trichardt in die waakeenheid van die Netcare Milpark-hospitaal. Foto: Verskaf Volgens Elsie het haar man vermoedelik gesien hoe die rowers haar oorval en hy het sy vuurwapen uitgeruk wat hy altyd saam met hom in die motor gehad het. Hy het een van die rowers drie keer geskiet en die man is op die toneel dood. Die rowers het teruggeskiet en Trichardt is in die maag getref. Die ander rower het in ŉ wit VW Golf gevlug. Elsie het skraapplekke en kneusplekke opgedoen tydens die voorval. “Ek lyk sommer naar, my gesig is potblou. Maar ek is orraait,” het sy gesê. “Ons het agterna my trouring in die rower wat doodgeskiet is se hand gekry. Ek was bly dat ek nie die ring kwyt is nie, want dit het groot sentimentele waarde vir my.” Intussen word Elsie deur haar vier kinders ondersteun ná die traumatiese voorval. “Dit was vreesaanjaend. Dit het gevoel of die skote hier bo-oor my gaan en agterna het ons skrapnel in my klere gevind. Maar my man sal altyd my held bly, hy het my lewe gered,” het sy emosioneel gesê. Ao. Nonhlanhla Khumalo, woordvoerder van die polisie, het gesê ŉ saak van poging tot moord en gewapende roof word ondersoek.